Manu Sareen (RV), 2011-12-15:
Jamen jeg vil også sige tak for en god og meget, meget vigtig debat.
Ligesom social- og integrationsministeren har gjort det, har jeg da også noteret mig, at vi ikke er så uenige.
Vi er imod den manglende ligestilling, der kan være, og vi er for respekt for hinanden, og det er jeg selvfølgelig rigtig, enig i, det er klart.
Jeg er også enig med fru Inger Støjberg, hr. Simon Emil Ammitzbøll og hr. Mike Legarth i, at den danske kultur selvfølgelig er blevet formet gennem tiden og er blevet til det, den er nu.
Men jeg vil også lige knytte et par bemærkninger til det med de kirkeudfordringer, som har været diskuteret i forbindelse med daginstitutioner, altså om, hvorvidt det går ind og skaber en belastning mange steder.
For det første skal man huske proportionerne i det her.
Jeg tror kun, at det er en håndfuld daginstitutioner, der har oplevet det her problem.
Det betyder ikke, at vi ikke tager hånd om det; det gør vi.
Og det, vi også kan se, er, at når man går ind og oplyser forældrene og hjælper personalet til at tackle de her ting på den rigtige måde, viser det sig, at langt de fleste mennesker gerne vil være med i et fællesskab, men ofte bunder det selvfølgelig i et manglende kendskab til netop de fællesskaber, så oplysning er helt klart vejen frem.
Så er der for det andet det famøse fra Aarhus, fra den radikale viceborgmester, som jeg talte med i går.
Jeg har noteret mig, at der har været nogle forkerte citater i forbindelse med det her.
Den oprindelige artikel – tror jeg – var fra den 8. december, og der var også en fra den 9. december.
Det, som viceborgmesteren har sagt, er, at man kunne oprette nogle nævn, hvor der sidder jurister, hvor der sidder eksperter, og hvor der tilfældigvis også sidder imamer eller andre, der har forstand på at rådgive og hjælpe, som man også gør i kirken, hvor man også går ind og rådgiver.
F.eks. kan man gå ind i en hvilken som helst kirke, og hvis man har problemer, kan man gå ind til en præst for at få hjælp, for at få rådgivning.
Der er ikke noget odiøst i det.
Og der bliver ikke talt om islamiske råd.
Der er ikke blevet talt om sharia eller om noget, der bare ligner.
Og jeg skal lige gøre ordførerne opmærksom på, at andre f.eks. også rådgiver, når nogle har problemer, det gør f.eks. Mødrehjælpen, og retsmægling er heller ikke nyt.
En sidste ting: I forbindelse med Det Arabiske Initiativ, som den tidligere regering selv har været med til at bakke op om, har man selv givet penge til og støttet, at der i Marokko bliver mæglet i skilsmissesager.
Så der er intet nyt i det her.
Så vil jeg også sige, at der er forskel på det og et shariaråd og et islamisk råd, hvor tingene er baseret på religiøsitet.
Men det, at der sidder nogle mennesker sammen, som gerne vil rådgive, behøver ikke at være religiøst på nogen som helst måde. Det føromtalte citat kom fra februar måned, hvor der var jøder, der blev stenet, man kastede sten efter dem.
Og det, debatten gik ud på, var, om man kunne samle nogle personer med autoritet, der kunne henvende sig og få fat i mange af de unge mennesker.
Der var intet religiøst i det her.
Så man skal være lidt varsom med at trække citater ud af deres sammenhæng.
Til slut vil jeg bare sige, at det, som jeg hører alle sige, og det er jo selvfølgelig det positive, er, at alle er enige om ligeværd, ligestilling, respekt for hinanden som hinandens medmennesker, og det synes vi selvfølgelig fra regeringens side er vejen frem.